Cofio Cynan

Cyflwyniad llenyddol gan Gwmni Theatr Cymru ym 1970 oedd Cofio Cynan i gofio'r bardd a'r llenor Albert Evans-Jones. Llwyfannwyd y cyflwyniad am y tro cyntaf yn ystod "Wythnos y Cyhoeddi 1970". Nodwyd yn y Rhaglen bod "3 perfformiad yn unig ym Methesda, Bangor a Porthaethwy." Cafwyd wythnos o berfformiadau yn dilyn hynny yn Eisteddfod Genedlaethol Cymru Dyffryn Aman 1970. Dathliad o farddoniaeth a gwaith Cynan oedd prif fwriad y cynhyrchiad, gyda chyflwyniadau gan actorion a diddanwyr enwog y cyfnod megis Hogia'r Wyddfa, Y Telynegion, W. H. Roberts, Stewart Jones, Gwyn Parry, Gaynor Morgan Rees, J. O. Roberts, Aled Lloyd Davies ac Alwyn Samuel. Lluniwyd y cyflwyniad gan Wilbert Lloyd Roberts. Yn ystod y cyflwyniad, cafwyd y ddawns flodau a chyflwyno yr Aberthged a'r Corn Hirlas. Roedd y cynhyrchiad yma yn ddilyniant i gyflwyniad tebyg gan Gwmni Theatr Cymru am Daniel Owen ym 1969.